b'\n_START_ARTICLE_\n\xc5\xa0uo vedlys\n_START_PARAGRAPH_\n\xc5\xa0uo vedlys yra \xc5\xa1uo, specialiai ruo\xc5\xa1tas ir treniruotas vesti nereg\xc4\xaf, pad\xc4\x97damas jam orientuotis.\n_START_SECTION_\nSugeb\xc4\x97jimai\n_START_PARAGRAPH_\n\xc5\xa0unys gali pad\xc4\x97ti apeiti kli\xc5\xabtis, nors jie nelabai skiria spalvas ir nesugeba suprasti kelio \xc5\xbeenkl\xc5\xb3. Pats neregys irgi turi labai gerai \xc5\xbeinoti kur ir kokiu keliu jis nori patekti. \xc5\xa0uo gali rasti pa\xc5\xa1to d\xc4\x97\xc5\xbeut\xc4\x99, p\xc4\x97s\xc4\x8di\xc5\xb3j\xc5\xb3 per\xc4\x97j\xc4\x85, laisv\xc4\x85 viet\xc4\x85 autobuse, duris, laiptus. Jis gali paklusti iki keturiasde\xc5\xa1imt paprast\xc5\xb3 komand\xc5\xb3 (atskiri gab\xc5\xabs \xc5\xa1unys i\xc5\xa1moksta kelis \xc5\xa1imtus), kuriomis nurodoma, kur eiti bei k\xc4\x85 reikia surasti. Jis gali rasti keli\xc4\x85 tarp sustatyt\xc5\xb3 ma\xc5\xa1in\xc5\xb3 stov\xc4\x97jimo aik\xc5\xa1tel\xc4\x97je ar kitoje pana\xc5\xa1ioje situacijoje. \xc5\xa0uo persp\xc4\x97ja apie atidarytus \xc5\xa1ulinius, dviratininkus ir kitus galimus pavojus. Ne\xc4\xafprastai nuo kit\xc5\xb3 dresiruot\xc5\xb3 gyv\xc5\xabn\xc5\xb3 \xc5\xa1uo vedlys treniruojamas nepaklusti \xc4\xafsakymui jei mato akivaizd\xc5\xb3 jo vykdyme esant\xc4\xaf pavoj\xc5\xb3 (\xc5\xa1eimininkas neregys gali to pavojaus ir nepasteb\xc4\x97ti). Kad \xc5\xa1uo neatprast\xc5\xb3, \xc5\xa1eimininkas turi nuolat ir gana intensyviai juo naudotis.\n_START_SECTION_\nParengimas\n_START_PARAGRAPH_\n\xc5\xa0un\xc4\xaf tokia darbui parengti sunku, tai trunka kelet\xc4\x85 met\xc5\xb3, galutiniuose etapuose reikia praktikuotis su b\xc5\xabsimuoju neregiu - \xc5\xa1eimininku. Net galutini\xc5\xb3 egzamin\xc5\xb3 nei\xc5\xa1laik\xc4\x99 \xc5\xa1unys v\xc4\x97liau brangiai parduodami kaip labai gerai i\xc5\xa1dresiruoti \xc4\xafprastiniam \xc5\xa1uns vaidmeniui. Gerai parengtas, egzaminus i\xc5\xa1laik\xc4\x99s \xc5\xa1uo kainuoja iki 15000 eur\xc5\xb3, ta\xc4\x8diau daug kur jie apskritai neparduodami, tik nuomojami ar \xc4\xafvairi\xc5\xb3 fond\xc5\xb3 suteikiami laikinam nemokamam naudojimui. Parengtas \xc5\xa1uo gali vedliu dirbti nuo \xc5\xa1e\xc5\xa1eri\xc5\xb3 iki a\xc5\xa1tuoneri\xc5\xb3 met\xc5\xb3, \xc5\xa1is darbas jam labai sekinantis. Tokie \xc5\xa1unys \xc5\xbeinomi jau nuo XVI am\xc5\xbeiaus._NEWLINE_Daugelyje \xc5\xa1ali\xc5\xb3 sukurta visa tokius \xc5\xa1unis rengianti sistema, per metus paruo\xc5\xa1ianti daugel\xc4\xaf t\xc5\xabkstan\xc4\x8di\xc5\xb3 vedli\xc5\xb3. Daugiausa rengiami auksaspalviai retrieveriai, Labradoro retriveriai ir vokie\xc4\x8di\xc5\xb3 aviganiai, nors tinka ir kitokie. Netinka agresyv\xc5\xabs \xc5\xa1unys ir j\xc5\xb3 veisl\xc4\x97s. Tikrinama atrenkamo \xc5\xa1uns sveikata, pirmiausia reg\xc4\x97jimas.\n_START_SECTION_\nStatusas\n_START_PARAGRAPH_\nDaugelyje valstybi\xc5\xb3 su tokiu \xc5\xa1unimi juo leid\xc5\xbeiama lankytis stotyse, restoranuose ir kitose vietose kur \xc5\xa1iaip \xc5\xa1unys u\xc5\xbedrausti, nors tikslios taisykl\xc4\x97s priklauso nuo \xc5\xa1alies. Nors islamas laiko \xc5\xa1unis \xe2\x80\x9ene\xc5\xa1variais\xe2\x80\x9c, 2003 metais Anglije esanti \xc5\xa0arijos taryba paskelb\xc4\x97 jog vedlio darb\xc4\x85 dirbantiems \xc5\xa1unims \xc4\xafprasti draudimai neturi b\xc5\xabti taikomi. Vedlio darb\xc4\x85 dirbantis \xc5\xa1uo \xc5\xbeymimas specialiais ry\xc5\xa1kias \xc5\xbeenklais, kad j\xc4\xaf b\xc5\xabt\xc5\xb3 galima lengvai atpa\xc5\xbeinti ir praleisti.\n_START_SECTION_\nPaplitimas ir alternatyvos\n_START_PARAGRAPH_\nLietuvoje toki\xc5\xb3 \xc5\xa1un\xc5\xb3 labai nedaug, net vien\xc4\x85 kit\xc4\x85 parengus ne visada atsiranda su jais u\xc5\xbesiimti norin\xc4\x8di\xc5\xb3 akl\xc5\xb3j\xc5\xb3. Kitur j\xc5\xb3 irgi nelabai daug: Vokietijoje, kur buvo sukurtos pirmosios \xc5\xa1un\xc5\xb3 vedli\xc5\xb3 mokyklos ir kur j\xc5\xb3 \xc4\xafsigijim\xc4\x85 dengia medicininis draudimas, tok\xc4\xaf \xc5\xa1un\xc4\xaf turi tik 1 - 2\xc2\xa0% vis\xc5\xb3 akl\xc5\xb3j\xc5\xb3._NEWLINE_D\xc4\x97l trumpo am\xc5\xbeiaus \xc5\xa1unis kartais bandoma pakeisti nyk\xc5\xa1ukin\xc4\x97mis arkli\xc5\xb3 veisl\xc4\x97mis kurios gyvena daug ilgiau. Ta\xc4\x8diau net ir miniati\xc5\xabrinis arklys daugelio nuomone yra per didelis, tod\xc4\x97l \xc5\xa1iam darbui tinka blogiau nei \xc5\xa1uo.'